b'\n_START_ARTICLE_\nXVII. legija\n_START_PARAGRAPH_\nXVII. legija (latinsko Legio septima decima), rimska legija, katero je okoli leta 41 pr. n. \xc5\xa1t. ustanovil Gaj Avgust Oktavijan, najbr\xc5\xbe zato, da bi zadu\xc5\xa1ila upor Seksta Pompeja na Siciliji, ki je ogro\xc5\xbeal dobave \xc5\xbeita Rimu. Legija je bila popolnoma uni\xc4\x8dena 9. septembra leta 9 v bitki z Germani v Tevtobur\xc5\xa1kem gozdu. Ime in simbol legije nista znana._NEWLINE_Po porazu Marka Antonija in Kleopatre v bitki pri Akciju leta 31 pr. n. \xc5\xa1t. je bila legija preme\xc5\xa1\xc4\x8dena v Galijo, od tam pa na koncu 1. stoletja v Germanijo v kastrum Vetera (Xanten). Ko se je leta 5 n. \xc5\xa1t. stanje v Germaniji umirilo, je bil za guvernerja province in poveljnika rimske germanske armade imenovan Publij Kvintilij Var._NEWLINE_Leta 9 je poveljnik heru\xc5\xa1ke zavezni\xc5\xa1ke vojske Arminij Vara obvestil o domnevnem uporu Germanov ob Renu. Var kljub opozorilom, da gre za prevaro, v obvestilo ni podvomil in se z vsemi svojimi tremi legijami (XVII., XVIII. in XIX.) odpravil proti zahodu. 9. septembra je njegova vojska v bli\xc5\xbeini sedanjega Osnabr\xc3\xbccka padla v zasedo, ki so jo spretno pripravili Heruski pod Arminijevim poveljstvom. V bitki v Tevtobur\xc5\xa1kem gozdu so bile vse tri legije popolnoma uni\xc4\x8dene, njihove prapore pa so Germani zaplenili._NEWLINE_Izubljene prapore so Rimljani dobili nazaj v kasnej\xc5\xa1ih vojnih pohodih leta 14, 15 in 41 in jih odnesli v Marsov tempelj v Rimu._NEWLINE_Izgubljene XVII., XVIII. in XIX. legije niso Rimljani nikoli niti obnovili niti uporabili njihovih \xc5\xa1tevilk, kar je izjemen primer v rimski zgodovini.'